MACO เล็งเพิ่มทุน 412.67 ล้านหุ้น ขาย RO 10:1 ที่หุ้นละ 1.60 บาท รับแผนลงทุนในอนาคต
MACO เล็งเพิ่มทุน 412.67 ล้านหุ้น ขาย RO 10:1 ที่หุ้นละ 1.60 บาท รับแผนลงทุนในอนาคต
10 ม.ค. 2562

บริษัท มาสเตอร์ แอด จำกัด (มหาชน) หรือ MACO เปิดเผยว่า ที่ประชุมคณะกรรมการบริษัทวานนี้ (9 ม.ค.) อนุมัติให้นำเสนอต่อที่ประชุมวิสามัญผู้ถือหุ้นครั้งที่ 1/2562 ที่จะจัดให้มีขึ้นวันที่ 14 ก.พ.นี้ เพื่อพิจารณาอนุมัติการลดทุนจดทะเบียนโดยตัดหุ้นที่ยังไม่ได้นำออกจำหน่าย หลังจากนั้นให้เพิ่มทุนจดทะเบียนเป็น 591.49 ล้านบาท จากเดิมที่ 550.22 ล้านบาท โดยออกหุ้นเพิ่มทุนจำนวน 412.67 ล้านหุ้น พาร์หุ้นละ 0.10 บาท เสนอขายแก่ผู้ถือหุ้นเดิมตามสัดส่วนการถือหุ้น (RO) ในสัดส่วน 10 หุ้นเดิมต่อ 1 หุ้นใหม่ ที่ราคาหุ้นละ 1.60 บาท ระหว่างวันที่ 11-15 มี.ค.62
ทั้งนี้ บริษัทคาดว่าจะระดมทุนใหม่ครั้งนี้ได้ราว 660.27 ล้านบาท เพื่อนำมาใช้ขยายการลงทุน โดยแบ่งเป็น วงเงินจำนวน 390 ล้านบาท เพื่อปรับปรุงสื่อโฆษณา Street Furniture บริเวณตอม่อรถไฟฟ้าบีทีเอส ซึ่งได้รับอนุมัติจากกรุงเทพมหานคร (กทม.) แล้วเมื่อเดือนพ.ย.61 รวมถึงเพื่อใช้ในการชำระหนี้อันเนื่องมาจากการลงทุนดังกล่าว โดยคาดว่าจะใช้เงินลงทุนภายในเดือนเม.ย.62
โดยวงเงินจำนวน 50 ล้านบาท จะใช้เพื่อการลงทุนในบริษัทร่วมทุนกับกลุ่ม Belino Investments ในประเทศอินโดนีเซีย ผ่านบริษัท VGI MACO (SINGAPORE) หรือ VGI MACO โดยการเข้าถือหุ้นในบริษัทร่วมทุนดังกล่าวในสัดส่วน 40% ซึ่งบริษัทได้เข้าทำสัญญาร่วมทุนกับกลุ่ม Belino Investments เมื่อวันที่ 30 พ.ย.61 ซึ่งคาดว่าจะใช้เงินลงทุนดังกล่าวภายในเดือน ก.พ.62
วงเงินจำนวน 220 ล้านบาท จะใช้เพื่อการดำเนินการตามแผนยุทธศาสตร์ในการเติบโตสู่ภูมิภาคอาเซียนของบริษัท และเพื่อใช้เป็นแหล่งเงินทุน สำหรับรองรับแผนการลงทุนในอนาคตได้อย่างคล่องตัว หรือเพื่อใช้เป็นเงินทุนหมุนเวียนในกิจการของบริษัท หรือเพื่อใช้ชำระหนี้ ซึ่งคาดว่าจะใช้เงินลงทุนดังกล่าวภายในปี 62